অর্থমন্ত্রক
প্রধানমন্ত্রী ‘উন্নয়ন ও উচ্চাকাঙ্খী অর্থনীতির জন্য অর্থের সংস্থান’ শীর্ষক বাজেট-পরবর্তী ওয়েবিনারে বক্তব্য রেখেছেন
নতুন দিল্লি, ০৮ মার্চ, ২০২২
কেন্দ্রীয় অর্থ মন্ত্রক আজ ‘উন্নয়ন ও উচ্চাকাঙ্খী অর্থনীতির জন্য অর্থের সংস্থান’ শীর্ষক বিষয়ের উপর বাজেট-পরবর্তী ওয়েবিনারের আয়োজন করেছে। বিভিন্ন মন্ত্রক, নীতি আয়োগ, রাজ্য সরকার, আরবিআই, সেবি, নাবার্ড-এর মতো একাধিক সংস্থা এবং বিনিয়োগকারী, শিল্পসংস্থার প্রতিনিধি এই ওয়েবিনারে যোগ দেন।
প্রধানমন্ত্রী ওয়েবিনারে ভাষণে জানান, শতাব্দীর মধ্যে ঘটে যাওয়া বড় মহামারীর পর ভারতীয় অর্থনীতি আবারও চাঙ্গা হচ্ছে। তিনি বলেন, সরকারের আর্থিক সিদ্ধান্তগুলি যে সঠিক এবং অর্থনীতি যে শক্তিশালী ভিতের উপর দাঁড়িয়ে রয়েছে এটি তার প্রতিফলন। শ্রী মোদী বলেন, এই বাজেটে দ্রুত উন্নয়নের ধারা বজায় রাখতে সরকার বিভিন্ন পদক্ষেপ নিয়েছে। তিনি জানান, “বিদেশ থেকে মূলধন আসাকে উৎসাহিত করতে পরিকাঠামো ক্ষেত্রে বিনিয়োগের উপর করের হার কমানো হয়েছে। এছাড়াও আমরা আর্থিক ও অর্থনৈতিক উন্নয়নকে ত্বরান্বিত করার জন্য এনআইআইএফ, গিফট্ সিটি সহ নতুন নতুন ডিএফআই গড়ে তুলেছি”। তিনি আরও জানান, আর্থিক ক্ষেত্রে ডিজিটাল প্রযুক্তি বিপুলভাবে ব্যবহার করা হচ্ছে। আজ ৭৫টি ডিজিটাল ব্যাঙ্কিং ইউনিট স্থাপন অথবা ৭৫টি জেলায় সেন্ট্রাল ব্যাঙ্ক ডিজিটাল কারেন্সির উদ্যোগের মধ্য দিয়ে আমাদের পরিকল্পনা বাস্তবায়িত হচ্ছে।
দেশের সুষম উন্নয়নের জন্য উচ্চাকাঙ্খী জেলা প্রকল্প অথবা পূর্বভারত ও উত্তর-পূর্বের উন্নয়নের মতো বিভিন্ন কর্মসূচিকে অগ্রাধিকার দেওয়া হচ্ছে বলে প্রধানমন্ত্রী জানিয়েছেন।
শ্রী মোদী ভারতের উচ্চাকাঙ্খার সঙ্গে অতিক্ষুদ্র, ক্ষুদ্র ও মাঝারি শিল্পোদ্যোগ-এর মধ্যে যোগাযোগ গড়ে তোলার উপর গুরুত্ব দেন। তিনি বলেন, “অতিক্ষুদ্র, ক্ষুদ্র ও মাঝারি শিল্পোদ্যোগকে শক্তিশালী করতে আমরা অনেকগুলি মৌলিক সংস্কারসাধন করেছি এবং নতুন নতুন প্রকল্পের সূচনা করেছি। এই সংস্কারগুলির সাফল্য তাদের অর্থের সংস্থানের উপর নির্ভরশীল”।
প্রধানমন্ত্রী বলেছেন, ফিনটেক, এগ্রিটেক, মেডিকেট এবং দক্ষতা বিকাশের মতো ক্ষেত্রে দেশ যদি এগিয়ে না যায়, তাহলে চতুর্থ পর্যায়ের শিল্প বিপ্লব – ইন্ডাস্ট্রি ৪.০ বাস্তবায়িত হওয়া সম্ভব নয়। আর্থিক প্রতিষ্ঠানগুলি এইসব ক্ষেত্রে সহযোগিতা করলেই ভারত ইন্ডাস্ট্রির ৪.০-র নতুন উচ্চতায় পৌঁছতে পারবে।
প্রধানমন্ত্রী যেসব ক্ষেত্রে ভারত বিশ্বের প্রথম তিনটি দেশের মধ্যে রয়েছে, সেগুলির বিষয়ে বিস্তারিত জানিয়েছেন। তিনি জানতে চান, নির্মাণ, স্টার্ট-আপ, সম্প্রতি ড্রোন, মহাকাশ ও ভূস্থানিক তথ্য উন্মুক্ত করার উদ্যোগ নেওয়ার ফলে ভারত কি সংশ্লিষ্ট ক্ষেত্রগুলিতে বিশ্বের প্রথম তিনটি দেশের মধ্যে পৌঁছতে পারবে। এ প্রসঙ্গে শ্রী মোদী বলেন, আমাদের শিল্প ও নতুন উদ্যোগগুলি আর্থিক ক্ষেত্র থেকে পূর্ণ সহযোগিতা পাচ্ছে। শিল্পোদ্যোগ, উদ্ভাবন এবং বিভিন্ন স্টার্ট-আপ –এর জন্য নতুন নতুন বাজারের সন্ধান তখনই সম্ভব, যখন যাঁরা এগুলিতে বিনিয়োগ করবেন, তাঁদের সংশ্লিষ্ট ক্ষেত্রগুলি সম্পর্কে যথাযথ ধারণা থাকবে। তিনি বলেন, “আমাদের আর্থিক ক্ষেত্রকে উদ্ভাবনমূলক অর্থের সংস্থান এবং ভবিষ্যৎ চাহিদার সঙ্গে সাযুজ্য রেখে বিভিন্ন উদ্ভাবন সংক্রান্ত স্থিতিশীল ঝুঁকি ব্যবস্থাপনার বিষয় নিয়ে ভাবতে হবে”।
ওয়েবিনারের সমাপ্তিতে কেন্দ্রীয় অর্থ ও কর্পোরেট বিষয়ক মন্ত্রী শ্রীমতী নির্মলা সীতারমন আলোচিত মূল বিষয়বস্তুগুলি উপস্থাপন করেন। তিনি জানান, প্রধানমন্ত্রী শ্রী নরেন্দ্র মোদীর সুযোগ্য নেতৃত্বে দেশ এগিয়ে চলেছে। তিনি আরও বলেন, প্রধানমন্ত্রীর দৃষ্টিভঙ্গি এবং কৌশল গ্রহণের মাধ্যমে দেশে অর্থনীতি পুনরায় ঘুরে দাঁড়িয়েছে। এমনকি প্রচুর পরিমাণে সরকারি বিনিয়োগের সাহায্যে আধুনিক পরিকাঠামো নির্মাণে অর্থের যোগান দেওয়া হচ্ছে। এতে কর্মসংস্থানের সম্ভাবনা সহ বিভিন্ন ক্ষেত্রে বেসরকারি বিনিয়োগে উৎসাহ যোগাবে। এমএসএমই ক্ষেত্রে ঋণ সরবরাহ বৃদ্ধিতে আরবিআই এবং কেন্দ্রীয় সরকার উল্লেখযোগ্য পদক্ষেপ গ্রহণ করেছে বলেও জানান তিনি। এদিনের আলোচনায় অর্থনৈতিক বিষয়ক দপ্তরের সচিব শ্রী অজয় শেঠ সহ অন্য বিশিষ্ট ব্যক্তিরা বক্তব্য রাখেন।
CG/SS/SKD/
(Visitor Counter : 130